На основу члана 10. став 4. Закона о Фонду за развој Републике Србије („Службени гласник РСˮ, бр. 36/09, 88/10 и 119/12) и члана 42. став 1. Закона о Влади („Службени гласник РСˮ, бр. 55/05, 71/05-исправка, 101/07, 65/08, 16/11, 68/12-УС и 72/12),

Влада доноси

У Р Е Д Б У

O УСЛОВИМА ЗА ПОДСТИЦАЈ И РАЗВОЈ ПРИВРЕДНИХ ДРУШТАВА И ПРЕДУЗЕТНИШТВА У НЕДОВОЉНО РАЗВИЈЕНИМ ЈЕДИНИЦАМА ЛОКАЛНЕ САМОУПРАВЕ У 2013. ГОДИНИ

Члан 1.

Овом уредбом уређују се услови и начин за подстицај и развој привредних друштава и предузетника у недовољно развијеним јединицама локалне самоуправе, који су регистровани у складу са законом којим се уређује поступак регистрације привредних друштава и предузетника у Агенцији за привредне регистре (у даљем тексту: корисници кредита).

Циљ улагања је подстицање: равномерног регионалног развоја, пословања привредних субјеката, конкурентности и ликвидности привреде и запошљавања у 2013. години (у даљем тексту: кредити).

Члан 2.

Средства у износу од 4.500.000.000,00 динара за намене из члана 1. ове уредбе обезбеђују се из средстава Фонда за развој Републике Србије (у даљем тексту: Фонд) која нису пласирана у претходним годинама, а која су враћена по основу одобрених кредита по раније важећим уредбама за подстицај и развој предузећа и предузетништва и које Фонд пласира у 2013. години на основу акта Владе.

Међусобни односи између Министарства регионалног развоја и локалне самоуправе (у даљем тексту: Министарство) и Фонда уређују се уговором о комисиону.

Члан 3.

Средства за намене из члана 1. ове уредбе могу се користити за: изградњу нових објеката; проширење капацитета постојећих објеката (реконструкцију и адаптацију); набавку опреме; кредите за трајна обртна средства за пројекте у неразвијеним јединицама локалне самоуправе.

Средства су намењена за привредна друштва и предузетнике код којих је, од укупног броја запослених, 75% запослено на територији недовољно развијених јединица локалне самоуправе - трећа и четврта група развијености у складу са чланом 12. Закона о регионалном развоју („Службени гласник РСˮ, бр. 51/09 и 30/10).

Члан 4.

Недовољно развијеним јединицама локалне самоуправе, у смислу ове уредбе, сматрају се недовољно развијене јединице локалне самоуправе и изразито недовољно развијене јединице локалне самоуправе у складу са чланом 12. Закона о регионалном развоју.

Недовољно развијеним јединицама локалне самоуправе, у смислу ове уредбе, сматрају се јединице локалне самоуправе које су разврстне у трећу групу развијености у складу са чланом 12. став 1. Закона о регионалном развоју и актом Владе којим се утврђује јединствена листа развијености региона и јединица локалне самоуправе.

Изразито недовољно развијене јединице локалне самуправе, у смислу ове уредбе, сматрају се јединице локалне самуправе које су разврстне у четврту групу развијености у складу са чланом 12. став 2. Закона о регионалном развоју и актом Владе којим се утврђује јединствена листа развијености региона и јединица локалне самоуправе.

Члан 5.

Средства за намене из члана 1. ове уредбе не могу се користити за:

1. производњу и промет нафте и нафтних деривата;
2. кредитирање инфраструктуре;

3) производњу и продају оружја и војне опреме;

4) организовање игара на срећу, лутрија и сличних делатности;

5) производњу и промет било ког производа или активности које се према домаћим прописима или међународним конвенцијама и споразумима сматрају забрањеним.

Члан 6.

Средства из члана 2. ове уредбе усмеравају се одобравањем кредита у виду дугорочних кредита и издавања гаранција од стране Фонда.

Основни критеријум за одобравање кредита и/или издавање гаранција је оцена пословних идеја и планова потенцијалних корисника кредита или гаранција, при чему ће предност имати програми у којима корисници учествују са сопственим средствима и/или који у претходне две године нису смањили број запослених или који планирају да обезбеде нова радна места лицима евидентираним код Националне службе за запошљавање на подручју јединице локалне самоуправе на којој се реализује ова уредба.

Репрограм и одлагање плаћања доспелог дуга одобреног кредита за намене из члана 1. ове уредбе може се вршити у складу са условима и критеријумима које утврди Фонд.

Члан 7.

Висину кредита и износ гаранције Фонда одређују следећи елементи:

1) оцена финансијског стања и кредитне способности корисника кредита;

2) економска оцена програма;

3) валидност и вредност инструмената обезбеђења.

Члан 8.

Инструменти обезбеђења уредног враћања кредита и измирења обавеза по гаранцијама су:

1) меница и менично овлашћење дужника;

2) и/или меница и менично овлашћење јемца (уколико постоји јемство другог правног лица);

3) и/или меница и менично овлашћење приступиоца дуга (уколико постоји приступање дугу);

4) и/или меница и менично овлашћење власника дужника;

5) и/или гаранција пословне банке или авалирана меница;

6) и/или хипотека првог реда на непокретностима;

7) и/или залога на опреми;

8) и/или залога на акцијама предузећа која се континуирано котирају на Београдској берзи;

9) и/или залога на обвезницама старе девизне штедње.

Приликом одобравања кредита могуће је комбиновати више наведених инструмената обезбеђења.

Тржишна вредност инструмената обезбеђења из става 1. овог члана у односу на вредност кредита и гаранције мора да буде 1:1.

Члан 9.

Кредити за изградњу, реконструкцију, адаптацију и набавку опреме (у даљем тексту: инвестициони кредити) ће се одобравати са роком отплате од шест година и периодом почека од једне године за привредна друштва. Инвестициони кредити одобраваће се са роком отплате од четири године и периодом почека од једне године за предузетнике.

Кредити за трајна обртна средства за привредна друштва и предузетнике ће се одобравати са роком отплате од две године и периодом почека од једне године.

У предрачунску вредност улагања рачунају се само нова улагања. Под новим улагањима која се могу кредитирати сматрају се и она улагања која су реализована до шест месеци пре датума подношења захтева за кредит, а за која је корисник у обавези да достави одговарајући доказ о висини и периоду таквих улагања.

Кредити се одобравају са валутном клаузулом.

Отплата кредита вршиће се у тромесечним ануитетима.

Минимални износ кредита/гаранције је 2.000.000,00 динара за правна лица, 500.000,00 динара за предузетнике, а максимални износ за кредите/гаранције по једном клијенту (укључујући и повезана лица) је 100.000.000,00 динара за мала привредна друштва, 200.000.000,00 динара за средња привредна друштва, 300.000.000 динара за велика привредна друштва и 5.000.000,00 динара за предузетнике.

Члан 10.

Каматна стопа је 1,0% на годишњем нивоу фиксно уколико је средство обезбеђења гаранција/авалирана меница пословне банке, а у осталим случајевима 2,0% на годишњем нивоу фиксно за улагања на подручју треће и четврте групе неразвијености.

Члан 11.

За издавање гаранција Фонд ће наплаћивати провизију у висини од 1,5% годишње од износа који се гарантује.

Издавање гаранција према финансијским институцијама, за инвестиционе кредите одобраваће се са роком важности до седам година, а за трајна обртна средства са роком важности до три године.

За гарантовање потраживања са валутном клаузулом за обрачун провизије примениће се валутна клаузула.

Члан 12.

Фонд ће једном годишње извештавати Министарство о реализацији ове уредбе.

Министарство ће једном годишње извештавати Владу о реализацији ове уредбе.

Члан 13.

Обраду кредитиних захтева и предлог одобравања кредита врши Фонд.

Одлуку о расподели средстава у складу са овом уредбом доноси Управни одбор Фонда.

Члан 14.

Спровођење ове уредбе надзире Министарство.

Члан 15.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду, 5. априла 2013. године

В Л А Д А

ПРЕДСЕДНИК

Ивица Дачић